KOMISIJAS ATZINUMS par Eiropadomes lēmuma projektu, ar kuru atbalsta ierosināto grozījumu Līgumos, tiem pievienojot protokolu par Eiropas Savienības Pamattiesību hartas piemērošanu Čehijas Republikai /* COM/2012/0197 final */





KOMISIJAS ATZINUMS par Eiropadomes lēmuma projektu, ar kuru atbalsta ierosināto grozījumu Līgumos, tiem pievienojot protokolu par Eiropas Savienības Pamattiesību hartas piemērošanu Čehijas Republikai EIROPAS KOMISIJA, ņemot vērā Līgumu par Eiropas Savienību un jo īpaši tā 48. panta 3. punktu, tā kā: (1) Valdību vai valstu vadītāji 2009. gada 29. un 30. oktobra Eiropadomes sanāksmē, ņemot vērā Čehijas Republikas nostāju, vienojās, ka nākamā pievienošanās līguma noslēgšanas laikā būtu jāgroza Līgumi, Līgumam par Eiropas Savienību (LES) un Līgumam par Eiropas Savienības darbību (LESD) pievienojot protokolu par Eiropas Savienības Pamattiesību hartas piemērošanu Čehijas Republikai. Ar šo protokolu būtu jāparedz, ka 30. Protokols par Eiropas Savienības Pamattiesību hartas piemērošanu Polijai un Apvienotajai Karalistei attiecas arī uz Čehijas Republiku. Šajā saistībā Eiropadome atgādināja, ka, lai Lisabonas līgums stātos spēkā, ir nepieciešams, ka to ratificē visas 27 dalībvalstis atbilstoši to konstitucionālajām prasībām, un vēlreiz apstiprināja savu apņemšanos panākt Lisabonas līguma stāšanos spēkā līdz 2009. gada beigām. Pēc tam, kad Čehijas Republika to ratificēja 2009. gada 13. novembrī, Lisabonas līgums stājās spēkā 2009. gada 1. decembrī. (2) Čehijas Republikas valdība 2011. gada 5. septembrī iesniedza Padomei priekšlikumu saskaņā ar LES 48. panta 2. punktu, lai grozītu Līgumus, tiem pievienojot protokolu par Eiropas Savienības Pamattiesību hartas piemērošanu Čehijas Republikai. (3) Eiropadomes priekšsēdētājs 2011. gada 25. oktobrī rakstveidā lūdza Komisiju sniegt atzinumu par šo priekšlikumu. (4) Saskaņā ar LES 6. panta 1. punktu ES Pamattiesību hartai ir tāds pats juridiskais spēks kā Līgumiem. LES 6. panta 1. punkta otrajā daļā ir paskaidrots, ka Harta nekādā ziņā nepaplašina Savienības kompetences, kā tās noteiktas Līgumos. Saskaņā ar tās preambulu Hartā, ievērojot Savienības kompetences un uzdevumus, kā arī subsidiaritātes principu, no jauna ir apstiprinātas tiesības, kuru pamatā ir dalībvalstu konstitucionālās tradīcijas un starptautiskās saistības, Eiropas Cilvēktiesību un pamatbrīvību aizsardzības konvencija, Savienības un Eiropas Padomes pieņemtās Sociālās hartas, kā arī Eiropas Savienības Tiesas un Eiropas Cilvēktiesību tiesas judikatūra. Tās mērķis ir stiprināt pamattiesību aizsardzību, īpaši uzsverot šo tiesību nozīmīgumu. Saskaņā ar 51. panta 1. punktu Harta "attiecas uz Savienības iestādēm un struktūrām, ievērojot subsidiaritātes principu, un uz dalībvalstīm tikai tad, ja tās īsteno Savienības tiesību aktus." (5) Līgumiem pievienotā 30. protokola 1. panta 1. punkts paredz, ka Harta nepalielina Eiropas Savienības Tiesas vai jebkuras tiesas valstī, kurai piemērojams 30. protokols, spējas atzīt, ka dalībvalstu, kurām tas piemērojams, tiesību akti, regulas un administratīvie noteikumi, prakse vai darbības neatbilst pamattiesībām, brīvībām un principiem, kas tajā atkārtoti apstiprināti. Saskaņā ar 30. protokola 1. panta 2. punktu nekas Hartas IV sadaļā nerada “piekritīgas” tiesības, kas piemērojamas Polijai vai Apvienotajai Karalistei, izņemot tiktāl, ciktāl šīs dalībvalstis ir paredzējušas šādas tiesības savas valsts tiesību aktos. Visbeidzot, 30. protokola 2. pants paredz, ka, ja kāds Hartas noteikums attiecas uz valsts praksi un tiesību aktiem, to piemēro Polijai vai Apvienotajai Karalistei vienīgi tiktāl, ciktāl tajā ietvertās tiesības vai principi ir atzīti šo dalībvalstu tiesību aktos vai praksē. (6) Līgumiem pievienotais 30. protokols neskar citus Polijas un Apvienotās Karalistes pienākumus saskaņā ar Līgumu par Eiropas Savienību un jo īpaši tā 6. panta 3. punktu, Līgumu par Eiropas Savienības darbību, kā arī Savienības tiesību aktiem kopumā. Šajā sakarā ir jānorāda, ka Hartā tikai apstiprinātas tiesības, brīvības un principi, kas atzīti Savienībā, un īpaši uzsvērts to nozīmīgums. Līgumiem pievienotā 30. protokola mērķis ir precizēt Hartas piemērošanu attiecībā uz šo valstu normatīvajiem vai administratīvajiem aktiem un spēju šajās dalībvalstīs pamatot prasījumus ar Hartu. (7) Komisija ņem vērā, ka vienošanās starp valdību vai valstu vadītājiem par grozījumu Līgumos, tiem pievienojot protokolu par ES Pamattiesību hartas piemērošanu Čehijas Republikai, ir panākta īpašā kontekstā, IR SNIEGUSI LABVĒLĪGU ATZINUMU par Eiropadomes lēmuma projektu, ar kuru atbalsta ierosināto grozījumu Līgumos, tiem pievienojot protokolu par Eiropas Savienības Pamattiesību hartas piemērošanu Čehijas Republikai. Šis atzinums ir adresēts Eiropadomei.